Uffants impedids duain pudair frequentar scolas publicas

Il chantun vul crear ina clera basa legala per ch'uffants cun impediments possian frequentar ultra da las scolas spezialas internas ed externas existentas er la scola populara.

Ils davos onns è daventada l'integraziun d'uffants cun impediments en las scolinas e scolas publicas pli e pli impurtanta er en il Grischun. La scolaziun da fin uss en las scolas spezialas publicas e privatas duai vegnir cumplettada a nivel da la lescha tras la pussaivladad da la scolaziun speziala en il rom da las scolas publicas. A nivel da las scolinas è la pussaivladad da l'integraziun fixada en la lescha gia dapi 1993. Per crear la basa legala per questa clera tendenza dal temp er sin il sectur da la scolaziun speziala e per pudair reglar la finanziaziun da la scola speziala independentamain da la regulaziun da l'assicuranza federala d'invaliditad, vegn dada en consultaziun ina revisiun parziala da la lescha chantunala d'impedids. Il termin scroda mez zercladur 1999.

Simplifitgar il salvament cun helicopter sur ils cunfins

La Svizra e l'Austria han l'intenziun da far proximamain ina cunvegna davart l'agid vicendaivel en cas da catastrofas u da grevas disgrazias. Quai è da gronda muntada per il chantun Grischun al cunfin. Las stentas correspundentas sustegna il chantun energicamain. Spezialmain renda el attent al fatg ch'er il salvament vicendaivel cun helicopter sur ils cunfins è in giavisch prioritar. Gist sin quest sectur esi da surventscher difficultats birocraticas nunnecessarias. Sa basond sin in protocol supplementar d'ina cunvegna sumeglianta tranter la Svizra e l'Italia ha il Grischun fatg ina cunvegna cun la provinza da Bulsan-Tirol dal sid/Alto Adige davart il salvament cun helicopter sur ils cunfins la primavaira 1998. Quella cunvegna è sa cumprovada bain en la pratica. La regenza propona perquai da cuntanscher in protocol supplementar analog en connex cun la cunvegna cun l'Austria.

Midada da l'examen da chatscha

Tgi che vul far la patenta da chatscha sto prestar in examen da qualificaziun. Quest examen cumpiglia er il tir cun flinta e schluppet. Areguard la flinta vegn l'examen midà in zic. Ils davos onns èn vegnids meglierads essenzialmain ils indrizs cun lieur en moviment. Da nov pon vegnir renconuschidas sco culp tant la lieur davant sco er la lieur mesauna che cupitga. Uschia vegn bunamain redublada la surfatscha ch'è da culpir en cumparegliaziun la regulaziun da fin uss. Entant che la pretaisa minimala era fin uss sis culps, ston da nov esser set da totalmain diesch tirs culps. Tras questa innovaziun na vegn betg engrevgià l'examen da tir cun la flinta en sia totalitad. I na dat naginas midadas da l'examen da tir cun schluppet sco er da las disposiziuns davart la repetiziun da l'examen da tir.

Reglamentar pli bain ils viadis cun bartgas da gumma

Viadis professiunals e nunprofessiunals cun bartgas da gumma sin las auas dal Grischun duain esser suttamess a las medemas restricziuns, sch'i vegn duvrà material da bartga da la medema spezia. Questa è ina da las innovaziuns ch'è cuntegnida en il sboz per ina nova lescha introductiva a la lescha federala davart la navigaziun interna. Il chantun avra la consultaziun pertutgant quest decret. La revisiun ha surtut la finamira d'adattar la legislaziun grischuna davart la navigaziun a la lescha federala e da reglamentar l'ir cun bartgas da gumma sin auas currentas (l'uscheditg riverrafting). La lescha federala parta novamain da la libertad da princip da l'ir cun bartga, entant che pli baud valeva il princip dal scumond general d'ir cun bartga. Il sboz da la lescha introductiva chantunala menziuna perquai expressivamain quellas auas currentas, per las qualas i vala in scumond absolut d'ir cun bartga.

Consultaziuns a la confederaziun

Envers cusseglier federal Koller prenda la regenza posiziun pertutgant il sboz preliminar per ina lescha federala davart analisas geneticas d'umans. Talas analisas èn pussaivlas be sut premissas cleramain circumscrittas, p.ex. sch'ellas servan a la planisaziun da famiglia u a l'identificaziun. La regenza considerescha il sboz sco soluziun moderna.

Envers cusseglier federal Adolf Ogi prenda la regenza posiziun pertutgant il sboz per ina revisiun parziala da la lescha militara (lescha federala davart l'armada e l'administraziun militara). Quest sboz cumpiglia spezialmain er il sectur da las federaziuns svizras armadas en il servetsch per promover la pasch a l'exteriur. A la regenza pari ristgà politicamain da tractar las dumondas avant ch'igl existia in rapport da la politica da segirezza e avant che las conturas da la nova armada sajan enconuschentas ed acceptadas.

Da las vischnancas

La regenza approva la revisiun parziala da la planisaziun locala da Puntraschigna e cun resalvas quellas da Trimmis.

Per differents projects da construcziun da vias en il chantun vegnan dads libers credits d'in import total da var tschintg milliuns francs.

Fatgs dal persunal

Chasper Stupan, naschì l'onn 1947, da ed ad Ardez, daventa sin l'entschatta da matg 1999 parsura da la cumissiun da stimaziun 6 a Scuol.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 25.03.1999